Nanna W. Gotfredsen (M), 2024-04-19:
Tak for ordet, formand.
Og tak til statsministeren for redegørelsen og til hr. Flemming Møller Mortensen, som indledte her med at sige, at der er en hel masse i Folketinget, som har beskæftiget sig med dette område i mange år, også intensivt.
Jeg er ikke en af dem, jeg er ny her, og jeg er endnu nyere som grønlands- og færøordfører, og derfor er det også en passende anledning til at sige tak for modtagelsen til jer, både de nordatlantiske medlemmer og jer andre.
Det har været stort at blive modtaget på den måde.
Der er nogle af jer, hvis ønsker og prioriteringer jeg føler mig på mere sikker grund i forhold til end andre, men jeg er klar til at lytte, og jeg vil fatte mig i korthed her i dag af samme grund, altså at jeg er ny.
Men kort kan det også siges, at jeg holder af rigsfællesskabet og af samtalerne med jer alle sammen herinde om rigsfællesskabet.
Der er jo ingen tvivl om, at alle tre lande på mange områder har markant behov for mere viden om hinanden.
Det er også et væsentligt værn mod de fordomme, der bliver nævnt her.
Når det går allerallerværst, taler vi om uretmæssige anbringelser af børn på grund af problemstillinger, der eventuelt kan forklares alene med sproglige udfordringer, og vi har været noget langsomme i forhold til at få styr på det.
Vi ser i Moderaterne meget gerne mere udveksling og mere samarbejde.
Den rigsfællesskabsaften, vi havde i november, var fantastisk.
Jeg var helt sikker på, at sådan en måtte I have haft i mange år, og så var det helt nyt at mødes på den måde.
Lad os gøre noget mere af det og opskalere det.
Hvis ikke vi gør det her, hvordan skal vi så forvente, at det sker i resten af samfundet i vores lande?
Vi deler også mange udfordringer, som flere har nævnt, altså mangel på arbejdskraft og de demografiske udfordringer i en ikke videre fjern fremtid.
Her bør vi også kunne trække på hinanden.
Så har vi også nogle forskelligheder, som jeg tænker kunne være vanvittig interessante at trække på, f.eks. det grønlandske straffesystem, som har set meget anderledes ud end her.
Vi står over for at kigge på noget med en strafreform.
Der håber jeg, at vi tager ved lære af de oprindelige tanker og noget af det, man ville med et andet straffesystem i Grønland.
Rigsfællesskabet er og skal være baseret på gensidig respekt, fælles interesser og en interesse for hinandens ønsker, behov og prioriteringer, og så skal vi samtidig ikke være berøringsangste, men få tingene på bordet, uenigheder vendt og udfordringer håndteret og løst.
Det der med vores unge har allerede været nævnt her; jeg har også mødt unge i de grønlandske huse og var dybt berørt af, hvordan de nogle gange kan opleve det at komme her til landet i forhold til diskrimination og racisme.
Mit hjerte bløder for vores allermest udsatte grønlændere.
Der har vi ved gud noget at lære endnu.
Det er især grønlændere – der har også været enkelte færinger, men altså især grønlændere – jeg er stødt på.
Der skal vi simpelt hen gøre noget ved det.
Så er jeg også med på det, hvis vi kan få kigget på og skubbet lidt på, i forhold til at der ikke er så megen forsinkelse i lovgivningsarbejdet, som vi f.eks. så i forhold til offerrådgivningen i Grønland.
Der er gået årtier.
Så der kunne vi måske godt få speedet nogle processer op.
Tak for ordet.